આખીયે ઘટના ક્લીયર હતી. કોઈએ ગુલાલનો પાસવર્ડ હેક કરીને એની સાથે ખેલ કર્યો હતો. એના નામે મલ્હારને મેઈલ્સ મોકલ્યા હતા અને મલ્હારના નામે ગુલાલને મેઈલ્સ કર્યા હોય એવું પણ બની શકે. મેઇલ્સ જોઈને પછી બધા સોફામાં ગોઠવાયાં. સૌથી વધુ ચિંતિત ગુલાલ હતી, એ ઇ. ઝાલા સાહેબ સામે રીતસર કરગરવાના અંદાજમાં જ બોલી રહી હતી, ‘સર, પ્લીઝ… કંઈક કરો. મલ્હાર ગાયબ છે. એને બચાવો. એ ક્યા હશે? હું એના વગર નહીં જીવી શકું. મારાથી મોટી ભૂલ થઈ ગઈ છે. કશું જાણ્યા, જોયા, વિચાર્યા વગર જ હું એને ધુત્કારી બેઠી. એને શોધી કાઢો અને એને બચાવી લો સર! પ્લીઝ!’